หนี้สาธารณะต.ค.ลดฮวบ5หมื่นล้าน
คลังเผยหนี้สาธารณะสิ้นเดือน ต.ค. ลดลงกว่า 5 หมื่นล้านบาท หลังลดออกตั๋วเงินคลัง
29 ต.ค. 2565

คลังเผยหนี้สาธารณะสิ้นเดือน ต.ค. ลดลงกว่า 5 หมื่นล้านบาท หลังลดออกตั๋วเงินคลัง
นายกฤษฎา อุทยานิน ผู้อำนวยการสำนักงานบริหารหนี้สาธารณะ (สบน.) เปิดเผยว่า ยอดหนี้สาธารณะคงค้างณ สิ้นเดือน ต.ค. 2557 ลดลงสุทธิจากเดือนก่อนหน้า 5.02 หมื่นล้านบาท อยู่ที่ 5.64 ล้านล้านบาท หรือ 46.50% ของผลิตภัณฑ์มวลรวมในประเทศ (จีดีพี) โดยมีปัจจัยหลักจากเงินกู้เพื่อชดเชยการขาดดุลงบประมาณและการบริหารหนี้ลดลง 1.46 หมื่นล้านบาท เนื่องจากการลดลงของตั๋วเงินคลังสุทธิ 3.05 หมื่นล้านบาท แต่รัฐกู้เพื่อชดเชยการขาดดุลงบประมาณ โดยการออกพันธบัตรรัฐบาล 1.58 หมื่นล้านบาท
นอกจากนี้ หนี้รัฐวิสาหกิจที่เป็นสถาบันการเงิน (รัฐบาลค้ำประกัน) ยังมีหนี้ในประเทศลดลงกว่า 3.41 หมื่นล้านบาท เนื่องจากธนาคารเพื่อการเกษตรและสหกรณ์การเกษตร (ธ.ก.ส.) ไถ่ถอนพันธบัตร 1.75 หมื่นล้านบาท และได้เบิกจ่ายจากแหล่งเงินกู้ต่างๆ น้อยกว่าชำระคืนต้นเงินกู้ จำนวน 1.66 หมื่นล้านบาท ส่วนหนี้หน่วยงานอื่นของรัฐลดลงราวพันล้านบาท เนื่องจากหน่วยงานอื่นของรัฐได้เบิกจ่ายจากแหล่งเงินกู้ต่างๆ น้อยกว่าชำระคืนต้นเงินกู้
สำหรับหนี้รัฐวิสาหกิจที่ไม่เป็นสถาบันการเงิน ในส่วนที่รัฐบาลค้ำประกัน มีหนี้ลดลงราว 254 ล้านบาท จากการเปลี่ยนแปลงของอัตราแลกเปลี่ยน ทำให้ยอดหนี้คงค้างในรูปเงินบาทลดลง 3.99 ล้านบาท ประกอบกับการเบิกจ่ายและชำระคืนหนี้สกุลเงินต่างๆ ทำให้ยอดหนี้คงค้างในสกุลเงินบาทลดลงราว 250 ล้านบาท
ทั้งนี้ ในจำนวนยอดหนี้คงค้างเดือน ต.ค. เป็นหนี้ของรัฐบาล 3.95 ล้านล้านบาท หนี้รัฐวิสาหกิจที่ไม่เป็นสถาบันการเงิน 1.08 ล้านล้านบาท หนี้รัฐวิสาหกิจที่เป็นสถาบันการเงิน (รัฐบาลค้ำประกัน) 5.92 แสนล้านบาท และหนี้หน่วยงานอื่นของรัฐ 1.04 หมื่นล้านบาท ในจำนวนนี้แยกเป็นหนี้ระยะยาว 5.52 ล้านล้านบาท หรือ 98.04 % และหนี้ระยะสั้น 1.1 แสนล้านบาท หรือ 1.96% ของยอดหนี้สาธารณะคงค้าง